VLV Carpe Diem palm bekers in by 83ste konferensie | News24
VLV Carpe Diem palm bekers in by 83ste konferensie
=Hier is van VLV Carpe Diem se lede (van links) Marietjie van der Walt, Laurinda Sansom, Amanda Bosman, Anien Minnie, Gené Crause, Jenny Watkins, Cora Maneveldt en Elsje Ferreira by die bekers wat die tak gewen het. Foto:HEILIE COMBRINCK
Die 83ste VLV-konferensie van Sirkel Middelland is by die Kontrei Gastehuise op Uitenhage aangebied met Hanekam, 'n VLV-aandtak, as die gasvroue.
Lana van Niekerk, kankerpasiënt in remissie, was die geleentheidspreker en het 'n besielende boodskap gelewer, oor "Aanpasbare Vroue", vanjaar se tema vir VLV Kaapland. Sugnet van Wyk van Uitenhage het gepraat oor "Geestesweerbaarheid in die tyd waarin ons leef" en Wilandie Strydom, Koekedoorfinalis 2016, het 'n demonstrasie gelewer en per videovertoning gewys wat alles agter die skerms in "Die Stoor" plaasgevind het.
Vroue van die VLV Carpe Diem oggendtak op Uitenhage, het skoonskip by die konferensie gemaak en verskeie bekers gewen. Hul wen 1ste pryse vir Naald- en Borduurwerk sowel as vir die meeste punte in die Leefstyl-kategorie, wat ook brei-, hekel- en weefwerk insluit. So-ook 'n 1ste prys vir Fotografie. Hulle wen ook bekers vir die tak wat die meeste nuwe lede gewerf het, vir gemeenskapsbetrokkenheid en was die algehele wenner van alle kategorieë.
"Dié tak het ook baie jonger lede en van hulle het gewaag om vanjaar saam met ouer dames mee te ding en van hulle het vir die oueres ook gewys hoe dinge gedoen kan word," sê Marietjie van der Walt, voorsitter van VLV Carpe Diem.
Brei- & hekel werksessie
Carpe Diem hou op 6 April om 09:30 in die Winterhoek-kerksaal 'n werksessie om beginners, asook meer gevorderde dames, die vaardighede van brei- en hekelwerk te leer. Skoolmeisies is welkom. Dit is R20 en sluit ligte verversings, wol, breinaalde en hekelpenne in.